Job (Šarić)/Glava 35.
1 Elihu opet progovori: 

2 Držiš li to za pravo, da sam govoriš: "Pravedan sam pred Bogom?" 

3 Da govoriš, što mi to koristi, ili što mi to većma koristi od grijeha? 

4 Ja ću na to odgovoriti tebi i s tobom prijateljima tvojim. 

5 Pogledaj nebo i vidi! Pogledaj oblake, kako su visoko nad tobom! 

6 Ako griješiš, što mu stim činiš; ako je još toliko opačina tvojih, što ćeš mu stim nauditi? 

7 Ako si pravedan, što mu možeš stim dati, što prima stim iz ruke tvoje? 

8 Ali bližnjemu tvojemu naudi opačina tvoja; čovjeku bližnjemu dobro dođe krepost tvoja. 

9 Jadikuje se nad velikim tlačenjem i viče se na nasilje velikih. 

10 Ali se ne kaže: Gdje je Bog, Stvoritelj naš, koji nam daruje hvalospjeve u noći, 

11 Koji nas je učinio mudrijim od životinja zemaljskih, razumnijim od ptica nebeskih. 

12 Oni viču - ali ih on ne sluša - zbog obijesti zlih ljudi. 

13 Doista, Bog ne usliši laži i Svemoćni ne pogleda na nju. 

14 A kamoli kad kažeš, da ga nijesi vidio: u njega je sud, samo ga pričekaj! 

15 A sada, kad gnjev njegov ne kazni i još ne pazi na grijeh, 

16 Job otvara usta naprazno i mnogo govori nerazborito. 

Job (Šarić)